**Nálet na piešťanské letisko 18. septembra 1944** bol letecký nálet Prvého česko-slovenského samostatného stíhacieho leteckého pluku, ktorý deň predtým priletel na povstalecké Slovensko, na vojenské letisko v Piešťanoch, ktoré bolo využívané nemeckými silami proti povstalcom. Výsledkom útoku bolo 10 zničných a 10 poškodených nemeckých lietadiel  a po následnom nálete 15. americkej leteckej armády 20. septembra 1944 na nemecké vojenské letisko Nový Dvor a jeho vyradení z prevádzky prechádza vzdušná nadvláda nad Slovenskom na stranu povstalcov.

Piešťanské letisko v čase SNP
-----------------------------

V čase vypuknutia Slovenského národného povstania v Piešťanoch sídlili letecké kasárne. Piešťanskí letci sa ako jedna z mála vojenských skupín na západe Slovenska do Povstania zapojila. Už večer 29. augusta 1944 vydal veliteľ stotník Ivan Haluzický spolu s npor. Júliusom Drozdom rozkaz k presunu asi 300 mužov na povstalecké územie. Obrovskou chybou však bolo to, že letci na letisku zanechali všetku leteckú techniku, ktorú potom zadarmo získali Nemci a používali proti povstalcom. Niektorí piloti, napríklad eso Ján Režňák, ako aj stotník Haluzický tvrdili, že s lietadlami ani nemohli odletieť, keďže na letisku neboli dostatočné zásoby benzínu a lietadlá neboli vybavené prístrojmi na nočný let.:232-234

Prvý česko-slovenský samostatný stíhací letecký pluk
----------------------------------------------------

*Bližšie informácie v hlavnom článku: Prvý česko-slovenský samostatný stíhací letecký pluk*
Prvý česko-slovenský samostatný stíhací letecký pluk vznikol 1. júna 1944 v Sovietskom zväze zo 128. česko-slovenskej samostatnej stíhacej letecká perute. Pluk vyzbrojený stíhačkami Lavočkin La-5FN sa na rozkaz veliteľstva 2. leteckej armády ZSSR v dňoch 15. – 17. septembra 1944 presunul na povstalecké územie na poľné letisko Zolná.

Priebeh náletu
--------------

V prvý operačný deň pluku, 18. septembra 1944, malo podľa rozkazu osem lietadiel pod vedením npor. Stehlíka uskutočniť útok na letisko Piešťany. Ostreľovaním mali zničiť čo najviac lietadiel a vrátiť sa späť na letisko Zolná. Na letisku Piešťany ešte v ten deň dopoludnia zistil zvk. rtm. let. František Cyprich na Messerschmitte Bf 109G-6 Kombinovanej letky prítomnosť približne 30 nemeckých lietadiel (bombardéry Junkers Ju 88, strmhlavé bombardéry Junkers Ju 87 *Stuka*, stíhačky Bf 109 a prieskumné lietadlá Focke-Wulf Fw 189 *Uhu*). Medzi nimi aj bývalé slovenské Bf 109E, Bf 109G-6 a Ju 87D-5. Na prepad letiska vzlietol o 18:10 hod. osemčlenný roj (v zostave: npor. Stehlík, ppor. Šrom, Vendl, Hlučka, Skopal, Valoušek, Mráz a rtm. Dobrovodský). Npor. Stehlík bol za veliteľa tejto akcie určený i preto, lebo piešťanské letisko a okolie poznal ešte z predvojnovej služby u Leteckého pluku 3 „Generála-letca Milana Rastislava Štefánika". Letová trasa lietadiel k cieľu viedla nízkym letom z letiska Zolná, aby unikli pozornosti nemeckým hlásnym službám, k pohoriu Vtáčnik, cez údolie rieky Nitry, Šimonovany a Považský Inovec. Napriek tomu, že na lietadlách La-5FN nemohli byť zavesené bomby, pretože v tom čase ešte neboli privezené z letiska Tri Duby, mal nečakaný útok neobyčajný úspech. Nemci nemali žiadne informácie o tom, že v ich blízkosti je dislokovaná väčšia bojová letecká jednotka. Moment prekvapenia bol úspešný, o čom svedčí aj nečinnosť protilietadlovej obrany letiska na začiatku útoku. Všetkých osem pilotov vykonalo priemerne po tri nálety. Na konci útoku sa objavili v činnosti dve postavenia protilietadlovej obrany, ktoré si všimol ppor. Skopal a jedno z nich umlčal dvoma krátkymi útokmi v rýchlom slede. Po nálete sa stíhači zhromaždili v priestore nad serpentínami pri obci Radošina a odleteli na letisko Zolná.

Výsledky náletu
---------------

Výsledkom útoku na letisko Piešťany bolo šesť zničených Bf 109, dva Ju 87, jeden Ju 88 a jeden Fw 189. Poškodených bolo ďalších šesť Bf 109, dva Fw 189, Ju 87 a Ju 88.

|  |  |  |
| --- | --- | --- |
| „ | Číslo 1496/44 geheim
18.9.1944: ... 2. situácia nepriateľa:
...
d) Hĺbkové lietadlá napadli 18.9. o 18:30 hod. letisko v Piešťanoch a zapálili 6 vlastných lietadiel.  | "|
| – Večerné hlásenie Nemeckého veliteľa na Slovensku |

Nálet mal aj jednu civilnú obeť.

|  |  |  |
| --- | --- | --- |
| „ | 18.9.1944
Prvý letecký nálet na Piešťany. Cieľom útoku bolo vojenské letisko. Asi o 18.30 hod. neočakávane prileteli zo smeru Topoľčany lietadlá, počtom 7 kusov so značkou červenej hviezdy, stíhačky a úplne nízkym preletom nad obcou (80 – 100 m výške) urobili útok na letisko streľbou z guľometov a zhadzovaním zápalných púm na lietadlá ktoré boli na zemi, pripravené ku štartu. Niektoré lietadlá (asi 5 kusov) boli požiarom zničené a niektoré guľometmi poškodené. Útok vyžiadal i obeť na ľudskom živote. Smrteľne bol zasiahnutý guľkou z guľometu Anzel Julíny, robotník ktorý prichádzal z práce domov. Býval v Kláštorskej ulici, ženatý. Zostali po ňom 2 deti. Bol 43 ročný. Toto bola prvá ľudská obeť, ktorú si vyžiadal prvý nálet na Piešťany. | "|
| – Kronika Piešťan |

Referencie
----------

1. 1 2 3 4   *Plocha Zolná* [online]. vrtulnik.cz, [cit. 2019-09-24]. Dostupné online.
2. ↑  
JABLONICKÝ, Jozef. *Povstanie bez legiend*. prvé. vyd. Bratislava : Obzor, 1990. ISBN 80-215-0077-8. S. 360.
3. ↑  DAŇKO, Ján. *1. československá smíšená letecká divize v SSSR (sborník vystoupení, referátů a vzpomínek přímých účastníků slavnostního shromáždění při příležitosti 52. výročí vzniku a bojů 1. čs. smld v SSSR o Moravskou bránu 1944 - 1945)*. Praha : Ministerstvo obrany ČR - Avis, 1998. 171 s. ISBN 978-80-86049-44-1.
4. ↑  STANISLAV, Ján; KLABNÍK, Viliam. *Slovenské letectvo 1944-1945*. 1. vyd. [Bratislava] : Magnet press, 2003. 246 s. ISBN 80-89169-00-7. Kapitola Prvý čs. stíhací letecký pluk v SNP, s. 131 – 132.
5. ↑  PREČAN, Vilém. *Slovenské Národné Povstanie, Nemci a Slovensko 1944, Dokumenty*. Bratislava : Epocha, 1971. 704 s.
6. ↑  
RIČÁNY, Martin. *Kronika Piešťan, 18.9.1944* [online]. Mesto Piešťany, [cit. 2024-04-13]. Dostupné online.

Externé odkazy
--------------


|  |  |
| --- | --- |
| Portal | Historický portálLetecký portál |